Tere hommikust, austatud Riigikogu! Head ametikaaslased! Alustame Riigikogu täiskogu I istungjärgu teise töönädala neljapäevast istungit. Kõigepealt palun Riigikogu kõnetooli neid Riigikogu liikmeid, kes soovivad üle anda eelnõusid või arupärimisi! Kadri Simson, palun!
Head kolleegid! Mul on 12 kolleegi nimel üle anda arupärimine rahandusminister Jürgen Ligile. Arupärimine käsitleb Eesti osalust Euroopa Finantsstabiilsuse Fondis. Meid huvitab, milliseks meie panus kujuneb. Kas see võib kasvada suuremaks, kui Euroopas tekib abi vajavaid riike juurde? Kuna ei Kreeka, Iirimaa ega Portugali olukord ei tulnud üllatusena, vaid nende jätkusuutlikkuse probleemi võis ammu ette näha, siis kas Eesti Vabariigi valitsus tegi riskianalüüse, enne kui otsustas euroalaga ühineda? Kas oldi valmis selleks, et seal ootavad meid ees riigid, kes võivad juba lähiajal meie abi vajada? Aitäh!
Palun Riigikogu kõnetooli Heljo Pikhofi!
Austatud juhataja! Head kolleegid! Sotsiaaldemokraatliku Erakonna fraktsiooni nimel annan üle riiklike peretoetuste seaduse § 5 muutmise seaduse eelnõu. Eelnõu väljatöötamise tingis vajadus vähendada vaesuses elavate laste arvu, toetada kõigi laste täisväärtuslikku arengut ning aidata kaasa lastega perede kindlustunde kasvule. Meie praeguses perepoliitikas on ainus tõeliselt kindlustunnet pakkuv meede vanemahüvitis. Ent mis saab siis, kui laps on saanud poolteiseaastaseks? Lapse vajadused ei lõpe ju väikelapseeaga. Uuringud näitavad, et lapse kasvades kasvavad kulutused ning suureneb vaesus lastega peredes, koos sellega suurenevad ka kindlusetus- ja ilmajäetustunne. Aastaks 2018 oleme olukorras, kus tööjõuturule tuleb kaks korda vähem noori kui praegu. Rahvastiku taastootmisega on meil lugu vilets. Perre sünnib keskmiselt 1,63 last. Praegusel tasemel püsimiseks peaks igal aastal sündima vähemalt viiendiku võrra rohkem lapsi. Vanemad vajavad kindlustunnet, et Eesti riigis on iga laps oodatud ning et nad suudavad oma lapsed üles kasvatada ja neile hea hariduse anda, seda ka halbadel aegadel. Praegu neil seda kindlustunnet paraku ei ole. Selleks et sündimuse vähenemine ei oleks drastiline, ei saa enam ühele meetmele lootma jääda. Esimene lahendus on kolmekordistada lapsetoetus, mistõttu soovimegi anda menetlusse riiklike peretoetuste seaduse § 5 muutmise seaduse eelnõu. Aitäh!
Head ametikaaslased! Olen Riigikogu juhatuse nimel vastu võtnud ühe eelnõu ja ühe arupärimise. Riigikogu kodu- ja töökorra seaduse kohaselt otsustab Riigikogu juhatus nende edasise menetlemise. Läheme teadete juurde. Riigikogu liikmed on moodustanud kodanikuühiskonna toetusrühma, Pärnumaa saadikurühma ja Vana Võromaa saadikurühma. Jõudu neile! Täna pärast täiskogu istungi lõppu toimuvad siin saalis Eesti-Kanada, Eesti-Makedoonia, Eesti-Portugali ning Eesti-Valgevene parlamendirühma asutamise koosolekud. Ootame aktiivset osavõttu. Samuti toimub täna pärast istungi lõppu siin saalis vähemusrahvuste esindajate ühenduse asutamise koosolek. Jõudu ka neile! Teeme kohaloleku kontrolli. Kohalolijaks registreerus 84 Riigikogu liiget, puudub 17. Head ametikaaslased! Täna päevakorrapunkte ei ole. Ma soovin teile jõudu tööks komisjonides! Istung on lõppenud. Istungi lõpp kell 10.05.